**Unchiaşul şi Măgarul**

*La Fontaine*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Venea călare Moşul pe un Măgar iabraş,

Dar se opri, lăsându-l să pască pe imaş.

Cum se vede slobodă,

Vita, – vodă-n lobodă –

Sare, zburdă fără frică,

Tăvăleşte, calcă, strică,

Prăpădind grozav imaşul.

Între timp, poftim că pică

Din senin şi păgubaşul!

– Să fugim! grăi Unchiaşul.

– Dacă eşti cu frica-n sân,

Fugi doar tu! Eu mai rămân.

Mi-i totuna cin’mă are:

Mi-i duşman orice stăpân.

Ori eşti tu, ori nu ştiu care,

N-o să-mi puneţi trei samare!